b'\n_START_ARTICLE_\nJan Makarovi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nLeta 1959 je diplomiral iz psihologije na Filozofski fakulteti v Ljubljani. Kot psiholog je bil zaposlen na Zavodu za zaposlovanje v Kranju in nato v Ljubljani. Bil je prvi poklicni svetovalec za akademske poklice v Sloveniji._NEWLINE_Razvil je slovenski sistem odkrivanja in \xc5\xa1tipendiranja nadarjenih otrok, znan kot Zoisova \xc5\xa1tipendija, ki se je izvajal od 1986 do 2007 in je bil tudi rezultat empiri\xc4\x8dne raziskave, v kateri je Jan Makarovi\xc4\x8d prek tiso\xc4\x8d u\xc4\x8dencev spremljal od 1975, ko so zaklju\xc4\x8dili zadnji razred osnovne \xc5\xa1ole, pa do njihovega poklica. Z raziskavo je 1982 doktoriral iz sociologije pri Zdravku Mlinarju; izsledki so iz\xc5\xa1li tudi v monografski obliki. Preu\xc4\x8deval je kreativnost otrok, poklicno odlo\xc4\x8danje, osebni razvoj, dru\xc5\xbebeno neenakost ter realizacijo intelektualnih potencialov kot poseben vidik samoaktualizacije posameznika ter zasnoval izvirno teorijo \xc4\x8dlovekove ustvarjalnosti in razvoja, ki jo je ra\xc5\xbeiril \xc5\xa1e na splo\xc5\xa1nej\xc5\xa1o raven in zajel razvoj sveta kot celote, od Velikega poka naprej. V svojih dvajsetih objavljenih in dveh \xc5\xa1e neobjavljenih knji\xc5\xbenih delih se je posve\xc4\x8dal predvsem vpra\xc5\xa1anjem logike dru\xc5\xbebenega razvoja v kar naj\xc5\xa1ir\xc5\xa1em prostorskem in \xc4\x8dasovnem okviru ter s posebnim ozirom na specifi\xc4\x8dne probleme slovenstva. Od leta 1971 do 1999, ko se je upokojil, je deloval in predaval na FSPN oz. pozneje Fakulteti za dru\xc5\xbebene vede Univerze v Ljubljani (kot redni profesor od 1989), kjer je utemeljil predmete sociologija mladine, sociologija ustvarjalnosti in antropologija spolov, nato pa nadaljeval predavateljsko pot na Fakulteti za uporabne dru\xc5\xbebene \xc5\xa1tudije Univerze v Novi Gorici. _NEWLINE_Bil je brat umetnostnega zgodovinarja Gorazda Makarovi\xc4\x8da (*1936) in pesnice Svetlane Makarovi\xc4\x8d ter o\xc4\x8de sociologa in publicista Mateja Makarovi\xc4\x8da.'